钦定古今图书集成/明伦汇编/氏族典/第450卷 > 《廖用贤尚友录》 > 冉闵
## 钦定古今图书集成/明伦汇编/氏族典/第450卷 > 《廖用贤尚友录》 > 冉闵

按《晋书石季龙载记》，“闵字永曾，小字棘奴，季龙之养
孙也。父瞻，字弘武，本姓冉，名良，魏郡内黄人。其先汉
黎阳骑都督，累世牙门。勒破陈午，获瞻，时年十二，命
季龙子之。闵幼而果锐，及长，善谋策，勇力绝人，拜建
节将军，封修成侯，历位北中郎将、游击将军。永和六
年，杀石鉴，其司徒申锺、司空郎闿等上尊号于闵，闵”
固让李农，农以死固请，于是僭即皇帝位于南郊，大
赦，改元曰永兴，国号大魏，复姓冉氏。刘显率众伐常
山，太守苏亥告难于闵。闵亲率骑八千击显，败之，追
奔及于襄国。显大将曹伏驹开门为应，遂入襄国，诛
显。显领军犯路，率众千馀，斩关奔于枋头。时慕容隽
已克幽、蓟，略地至于冀州。闵帅骑距之，与慕容恪相
遇于魏昌城，闵众寡不敌，为恪所擒，送之于蓟，㒞，鞭
三百，送于龙城。告廆皝庙，斩于遏陉山。山左右七里，
草木悉枯，蝗虫大起，五月不雨，至于十二月。儁遣使
者祀之，谥曰“武悼天王。”其日大雪，是岁太和八年也。